KOMISSION TÄYTÄNTÖÖNPANOASETUS (EU) 2021/1166,

annettu 15 päivänä heinäkuuta 2021,

täytäntöönpanoasetuksen (EU) 2019/947 muuttamisesta suorassa näköyhteydessä tai suoran näköyhteyden ulkopuolella harjoitettavaa toimintaa koskevien vakioskenaarioiden soveltamispäivän lykkäämisen osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 216/2008, (EY) N:o 552/2004 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 57 artiklan,

sekä katsoo seuraavaa:

(1) Komission täytäntöönpanoasetuksen (EU) 2019/947 (2) 23 artiklan 4 kohdan mukaan jäsenvaltiot voivat 2 päivästä joulukuuta 2021 alkaen hyväksyä miehittämättömien ilma-alusjärjestelmien käyttäjien mainitun täytäntöönpanoasetuksen 5 artiklan 5 kohdan mukaisesti tekemiä ilmoituksia ainoastaan sellaisen toiminnan osalta, jossa noudatetaan jompaakumpaa mainitun täytäntöönpanoasetuksen liitteen lisäyksessä 1 esitetyistä kahdesta vakioskenaariosta.

(2) Miehittämättömien ilma-alusjärjestelmien valmistajat pitävät yhdenmukaistettuja standardeja tärkeänä välineenä, jonka avulla ne voivat saattaa vaatimustenmukaisia miehittämättömiä ilma-alusjärjestelmiä markkinoille.

(3) Joitakin yhdenmukaistettuja standardeja, jotka koskevat luokkien C5 ja C6 miehittämättömiin ilma-alusjärjestelmiin sovellettavia vaatimuksia, ei kuitenkaan ole saatavilla 2 päivään joulukuuta 2021 mennessä.

(4) Sen vuoksi on tarpeen lykätä soveltamispäivää sen varmistamiseksi, että luokkien C5 ja C6 miehittämättömiin ilma-alusjärjestelmiin sovellettavia vaatimuksia koskevat yhdenmukaistetut standardit ovat saatavilla ennen kuin jäsenvaltiot voivat hyväksyä ilmoituksia pelkästään toiminnasta, jossa noudatetaan täytäntöönpanoasetuksen (EU) 2019/947 liitteen lisäyksessä 1 vahvistettuja vakioskenaarioita. Siihen saakka jäsenvaltioiden olisi voitava hyväksyä miehittämättömien ilma-alusjärjestelmien käyttäjien mainitun täytäntöönpanoasetuksen 5 artiklan 5 kohdan mukaisesti tekemät ilmoitukset, jotka perustuvat kansallisiin vakioskenaarioihin tai vastaaviin.

(5) Tässä asetuksessa säädetyt toimenpiteet ovat asetuksen (EU) 2018/1139 127 artiklalla perustetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korvataan täytäntöönpanoasetuksen (EU) 2019/947 23 artiklan 2, 3 ja 4 kohta seuraavasti: ”2. Asetuksen 5 artiklan 5 kohtaa sovelletaan 3 päivästä joulukuuta 2023. 3. Liitteessä olevan UAS.OPEN.060 kohdan 2 alakohdan g alakohtaa ja UAS.SPEC.050 kohdan 1 alakohdan l alakohtaa sovelletaan 1 päivästä heinäkuuta 2022. 4. Rajoittamatta 21 artiklan 1 kohdan soveltamista, jäsenvaltiot voivat 2 päivään joulukuuta 2023 saakka hyväksyä miehittämättömien ilma-alusjärjestelmien käyttäjien 5 artiklan 5 kohdan mukaisesti tekemät ilmoitukset, jotka perustuvat kansallisiin vakioskenaarioihin tai vastaaviin, jos nämä kansalliset skenaariot täyttävät liitteessä olevan UAS.SPEC.020 kohdan vaatimukset. Tällaisten ilmoitusten voimassaolo päättyy 2 päivään joulukuuta 2025.”

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä heinäkuuta 2021. Komission puolesta Puheenjohtaja Ursula VON DER LEYEN

(1) EUVL L 212, 22.8.2018, s. 1.

(2) Komission täytäntöönpanoasetus (EU) 2019/947, annettu 24 päivänä toukokuuta 2019, säännöistä ja menetelmistä miehittämättömien ilma-alusten käytössä (EUVL L 152, 11.6.2019, s. 45).